กรมการจัดหางาน ปล่อยกู้ยืมเงินกองทุนเพื่อผู้รับงานไปทำที่บ้านวงเงินสูงสุด 3 แสนบาท ส่งเสริมแรงงานนอกระบบรับงานไปทำที่บ้าน
กรมการจัดหางาน ปล่อยกู้ยืมเงินกองทุนเพื่อผู้รับงานไปทำที่บ้านวงเงินสูงสุด 3 แสนบาท ส่งเสริมแรงงานนอกระบบรับงานไปทำที่บ้านนายสุชาติ พรชัยวิเศษกุล อธิบดีกรมการจัดหางาน เปิดเผยว่า เพื่อเร่งส่งเสริมอาชีพให้กับแรงงานนอกระบบที่ว่างงานในรูปแบบของการรับงานไปทำที่บ้าน โดยส่งเสริมให้ผู้ที่สนใจเป็นผู้รับงานได้รวมกลุ่มและรับงานไปทำที่บ้าน โดยทำการผลิต ประกอบ บรรจุ ซ่อมหรือแปรรูปสิ่งของ ตามที่ได้ตกลงกับผู้จ้างงานเมื่อทำเสร็จแล้วจะส่งคืนสิ่งของหรือผลิตภัณฑ์ให้กับผู้จ้างงาน และได้รับค่าตอบแทน กรมได้สนับสนุนแหล่งเงินทุน เพื่อให้ผู้รับงานไปทำที่บ้านได้กู้ยืมไปซื้อวัตถุดิบและอุปกรณ์การผลิต หรือขยายการผลิต โดยประเภทบุคคลต้องมีทรัพย์สิน หรือเงินทุนไม่น้อยกว่า 5,000 บาท วงเงินกู้สำหรับบุคคลไม่เกิน 50,000 บาท ระยะเวลาชำระคืนภายใน 2 ปี ส่วนประเภทกลุ่มบุคคลจะต้องมีผู้นำกลุ่มและสมาชิกกลุ่มกู้ร่วมกันไม่น้อยกว่า 5 คน มีทรัพย์สิน หรือเงินทุนในการดำเนินกิจกรรมของกลุ่มรวมกันไม่น้อยกว่า 10,000 บาท วงเงินกู้ไม่เกิน 300,000 บาท ระยะเวลาชำระคืนภายใน 5 ปี อัตราดอกเบี้ยต่ำร้อยละ 3 ต่อปี และมีระยะเวลาพักชำระหนี้เงินต้นไม่เกิน 4 เดือน สำหรับคุณสมบัติของผู้กู้จะต้องเป็นผู้รับงานไปทำที่บ้านที่จดทะเบียนไว้กับกรมการจัดหางานและมีผลการดำเนินการและมีรายได้จากการรับงานไปทำที่บ้าน หรือมีหลักฐานการรับงานไปทำที่บ้านจากผู้จ้างงาน ซึ่งมีทั้งประเภทบุคคลและกลุ่มบุคคลสำหรับปี 2563 นี้ ได้รับอนุมัติให้ปล่อยกู้ จำนวน 7,000,000 บาท ปล่อยกู้ไปแล้ว 14 ราย/กลุ่ม (5 ราย 9 กลุ่ม) จำนวนเงิน 1,740,000 บาท ยังมีเงินคงเหลือที่สามารถปล่อยกู้ได้อีกจำนวน 5,260,000 บาท ขณะที่ ตั้งแต่ปี 2548 ที่เริ่มดำเนินการ จนถึงขณะนี้  มีผู้รับงานไปทำที่บ้านที่จดทะเบียนกับกรมการจัดหางานแล้วจำนวน  947 สมาชิก สมาชิกรวมจำนวน 5,904 คน แบ่งเป็นประเภทบุคคล 92 ราย ประเภทกลุ่ม 655 กลุ่ม ปล่อยกู้ไปแล้ว 451 ราย/กลุ่ม (17 ราย 434 กลุ่ม) จำนวนเงิน 44,686,000 บาท ผู้ที่สนใจสามารถติดต่อได้ที่ สำนักงานจัดหางานกรุงเทพมหานครพื้นที่ สำนักงานจัดหางานจังหวัด สอบถามรายละเอียดเพิ่มเติมได้ที่สายด่วนกระทรวงแรงงาน โทร.1506 กด 2 กรมการจัดหางาน